अम्बें दी बागड़ी चा होइयै इक पतला नेह्या रस्ता वसैन्त मैहलै गी जन्दा हा। उद्धरा होइयै गै सारे बसैन्त मैह्ल पुज्जे। कोई बेल्ला हा जदूं ए मैह्ल हर बेल्लै खुशियें ते नन्द मंगलाचारें कन्ने गूंजदा रौह्न्दा हा। पर हुण ते चौनें पासें सुन्न मसान ते बे-रौनकी ही। आखो मैह्ल बड्डने गी पौन्दा ऐ। मैह्लें दे नौकर चाकर बड़े दुआस ते गमगीन लब्बा दे हे। सुख चैन दा कोई चिन्ह चक्कर कुतै बी नजर नेईं औन्दा हा। मैह्लें दे पैह्ले हिस्से आले मण्डुए च गै इक थाह्र उच्ची चौकी पर शेरै दी खल्ल बछाइयै आसन बने दा हा। ओदे पर शिवजोगी बे’ई गे महारानी उन्दे सामनै भुंञा गै बे’ई गेई।